和孔毅甫州名五首  其三
作者：呂陶
朝代：宋

paragraphs: 謫宦寓湖南，憔悴變容質。
老懷極孤窮，益友最親密。
高軒喜陪從，雅會煩揖屈。
馨香襲芝蘭，文采輝陋蓽。
談辯雖縱横，儀範甚專一。
毎聞陽春曲，欽誦不敢佚。
遂将蜀溪紙，連寫漸成帙。
慚非高尚者，思古感事物。
當時郢楚士，英秀盡簪紱。
池臺今何在，冠劍久淪失。
我憂復遼遠，試聽暮鳴瑟。
何時還敝廬，一奠九泉骨。
此心實虔望，昭昭有如日。
未嘗果山柑，且饌湘江栗。